കാടും ഇരുട്ടും: പേടിയോടെ പുലിയൂര് ചെങ്ങന്നൂര്: ഗ്രാമീണ റോഡുകളില് കാടുകയറി. വഴിവിളക്കുകള് പ്രകാശിക്കുന്നില്ല. പുലിയൂര് ഗ്രാമപഞ്ചായത്തിലെ ഉള്ഗ്രാമങ്ങളിലൂടെയുള്ള രാത്രികാല യാത്ര ഭീതിജനകമായി. കഴിഞ്ഞ 6 മാസത്തലേറെയായി കേടായ വഴിവിളക്കുകള് മാറ്റിയിട്ടില്ല. തൊഴിലുറപ്പ് പദ്ധതിയില് ഉള്പ്പെടുത്തി മുമ്ബ് റോഡുകളിലെ കാടുകള് വെട്ടിത്തെളിച്ചിരുന്നു. എന്നാല് ഈ ജോലികള് നിറുത്തിയതും തുടര്ച്ചയായ മഴയും റോഡുകളിലേക്ക് കാട് വളര്ന്നിറങ്ങുന്നതിന് കാരണമായി. ഈ കാടുകളിലേക്ക് കോഴി മാലിന്യം ഉള്പ്പെടെതള്ളുന്നത് മൂലം തെരുവുനായ്ക്കളുടെ ശല്യം രൂക്ഷമാണ്. ജില്ലയിലെ മിക്ക ഗ്രാമ പഞ്ചായത്തുകളിലും വഴി വിളക്കുകള് പ്രകാശിപ്പിക്കുന്നതിന് പ്രത്യേക സംവിധാനമാണ് ഉള്ളത്. വഴിവിളക്കുകളുടെ കേടുപാടുകള് പരിഹരിക്കാന് പഞ്ചായത്താണ് അംഗീകൃത ആളുകളെ നിയമിക്കുന്നത്. ഇവര് ജനപ്രതിനിധികളുമായി സഹകരിച്ചാണ് വഴിവിളക്കുകളുടെ കേടുപാടുകള് പരിഹരിക്കുന്നത്. എന്നാല് ഇത്തരം സംവിധാനങ്ങള് പുലിയൂരിലില്ല,.വാഹനയാത്രക്കാരും കാല്നടയാത്രക്കാരുമുള്പ്പെടെ നൂറുകണക്കിന് ആളുകള് സഞ്ചരിക്കുന്ന മാവേലിക്കര ചെങ്ങന്നൂര് റോഡില് ഗ്രാമ പഞ്ചായത്തിലൂടെ കടന്നുപോകുന്ന പേരശേരി മുതല് കുളിക്കാംപാലം വരെയുള്ള മൂന്നു കലോമീറ്റര് ഭാഗവും ഇരുട്ടിലാണ്. ഈ റോഡിലും ഇടറോഡിലും കാടുപിടിച്ചു കിടക്കുന്ന ഭാഗങ്ങളില് കോഴി മാലിന്യങ്ങള് ഉള്പ്പെടെ തള്ളുന്നത് തെരുവ് നായ്ക്കളും പാമ്ബുകളും പെരുകുന്നതിന് കാരണമായിട്ടുണ്ട്. ചെമ്ബോലി മല, പഴയാറ്റില് അമ്ബലത്തിന് പടിഞ്ഞാറ് ഭാഗം, പാലച്ചുവട് എന്നിവിടങ്ങളില് ജനം പരാതി പറഞ്ഞിട്ടും വഴിവിളക്ക് പ്രകാശിപ്പിക്കാന് അധികൃതര് മടിക്കുകയാണെന്ന ആക്ഷേപം ശക്തമാണ്. . പുലിയൂര് പഞ്ചായത്ത് ഭരണ സമിതി പരാജയമാണെന്നും ജനങ്ങളെ വെല്ലുവിളിക്കുകയാണെന്നും ബി ജെ പി നിയോജക മണ്ഡലം ജനറല് സെക്രട്ടറി രമേശ് പേരശേരിആരോപിച്ചു.